L'Ajuntament de Llíria convoca el VIII certamen literari ‘Pascual Enguídanos-George H. White’
19 de juliol de 2022

L'Ajuntament de Llíria, a través de la Regidoria d'Arxius i Biblioteques, ha convocat la huitena edició del certamen literari de relats curts en castellà i valencià ‘Pascual Enguídanos-George H. White’.

Podran participar en este concurs totes les persones majors de 18 anys, que siguen residents a la Comunitat Valenciana i que no hagen sigut guardonades en l'últim certamen de 2021. Els treballs presentats hauran de ser inèdits i no haver sigut premiats en certàmens anteriors. Amb l'aventura com a eix temàtic, es podrà escriure en qualsevol gènere i modalitat: fantasia, policíaca, històrica, ciència-ficció, western o viatges.

El termini de presentació de les obres estarà obert fins al 20 de setembre de 2022.

Les persones guardonades en cadascuna de les categories, castellà i valencià, rebran un premi dotat econòmicament amb 800 euros, i les finalistes 400 euros. Les bases del certamen es poden consultar en la web municipal lliria.es.

Este certamen pretén servir per a fomentar la creació literària i difondre el gran llegat de l'escriptor edetà, Pascual Enguídanos, precursor de les novel•les de ciència-ficció a Espanya.

Precisament, l'edil d'Arxius i Biblioteques de Llíria, Paco García, ha destacat que esta convocatòria “és el preludi d'un nou i merescut homenatge a este insigne creador de la nostra ciutat amb motiu del centenari del seu naixement l'any vinent, i que començarà al setembre amb el seu nomenament, a títol pòstum, com Fill Predilecte de Llíria, i amb la celebració de diverses activitats al voltant de la seua figura al 2023 que ha sigut declarat per l'Ajuntament Any de l'Escriptor Pascual Enguídanos-George H. White”.